בס"ד

**ראית? זאת הבעיה שלך!**

**דרשה לפרשיות אחרי קדושים**

*לפני 16 שנים (מאי 2007), יצא משה חי ישראלי, גבר בן 62 מחולון, על קטנוע מהעיר חולון לצומת אזור. הוא נכנס במשאית מערבל בטון, עף מהקטנוע וצנח על הכביש. ואז קרה דבר מזעזע (תראו בעצמכם:* [*https://www.mako.co.il/ambatia-content/galgalim/Video-81b6d2e5fd7c811004.htm*](https://www.mako.co.il/ambatia-content/galgalim/Video-81b6d2e5fd7c811004.htm)*): משה שכב שרוע באמצע הכביש ואף רכב לא עצר. נהגים תמרנו לעקוף אותו מימין ומשמאל, כאילו מדובר היה באבן מוטלת על הכביש ואיש לא הושיט יד. חלפה דקה וחצי – 90 שניות בהן חלפו סביבו עשרות מכוניות - עד שרוכב אופנוע אחד עצר להתכופף לבחון את הפציעה הקשה שבישרה את מותו.*

*הסיפור מזכיר אירוע אחר, שזעזע בשעתו רבים בעולם המערבי: לפני כמעט שישים שנה, באמצע אחד הלילות בחודש מרץ 1964, חזרה אישה איטלקית-אמריקאית בשם קיטי ג'נובזה לביתה בניו-יורק. בכניסה לחנייה פגש אותה אדם מעורער בנפשו והחל לדקור אותה. קיטי צרחה לעזרה והוא ברח. קיטי הצליחה לנוע עד חדר המדרגות של הבניין וצנחה מדממת. אחרי כעשר דקות הוא חזר וגילה אותה שרועה לבדה. המטורף המשיך לדקור אותה שוב ושוב, עד שעזב אותה והלך לדרכו. האירוע נמשך חצי שעה! בו נשמעו צעקותיה בכל הבניינים מסביב, אבל איש לא ירד לבחון מי צועק. מאוחר יותר העידו שכנים רבים שראו או שמעו חלקים מהאירוע, אבל איש לא טרח אפילו להרים טלפון למשטרה שתבוא לבדוק. בסופו של דבר, כשמישהו התקשר למשטרה, כבר היה מאוחר מדי ולא נותר אלא לקבוע את מותה.*

כמובן, האדישות מקוממת ומעצבנת, אבל מצד שני, אחרי הזעזוע הראשוני, עולה השאלה **מה היקף החובה שלי לסייע לאחרים**? הרי העולם מלא בעיות ואינני יכול לפתור את כולן. אני ממהר לעבודה וטרוד מהבעיות הקטנות שלי, ובכל מקרה לא אוכל להיות רובין הוד שנאבק בעשירים החמדנים או דון קישוט שנלחם בטחנות הרוח. ובכן, מתי זאת בעיה שלי ומתי הבעיות שייכות לעולם כולו?

הבה נבחן פירוש רש"י קצר בפרשת קדושים. פרשתנו מצווה עשרות מצוות חברתיות שמקיימות עולם, כמו איסור שקר, לשון הרע, נקמה ונטירה, וגם איסור חשוב ויסודי (יט,טז): "**לא תעמוד על דם רעך**". כלומר: אל תעמוד מהצד מול סכנה שתביא לשפך דם של רעך, אלא תתגייס ותתערב להצילו.

יצוין שמצוות "לא תעמוד על דם רעך", עברה בהצבעה בכנסת ישראל ונכנסה לספר החוקים. לפיכך, אדם שעובר ליד מישהו מתמוטט ברחוב – חייב לעצור ולהגיש עזרה ולהזעיק את שירותי ההצלה. אם לא יעשה זאת הוא ייקנס כספית. אותם נהגים שהתעלמו מרוכב הקטנוע בחולון - עברו על החוק.

בכך הושפעה מדינת ישראל מערך תפישת "קדושת החיים" היהודית, והיא שונה מאנגליה וארצות הברית, בהן אין כלל חובה חוקית לסייע לאדם השרוי בסכנה ואפשר לעמוד ליד אדם מתמוטט באמצע הרחוב במנהטן ולהמשיך לרוץ הלאה לקנות ארוחת צהריים.

נשוב אל הפסוק ונראה את פירוש רש"י: "לא תעמוד על דם רעך – **לראות במיתתו ואתה יכול להצילו**, כגון טובע בנהר וחיה או ליסטים באים עליו". היינו שהאיסור הוא **לראות** בטביעת אדם במים, בשעה שאתה יכול לקפוץ למים ולהצילו.

וכל אחד מתפלא: מה נוגעת **ראיית מיתתו**? ואם לא אראה במיתתו, אלא אסובב את הראש הצידה, מותר להיות אדיש?! וכי עוסקים כאן במצוות שמירת העיניים מצד "ולא תתורו אחרי עיניכם"?! למה רש"י לא פירש בפשטות: אל תעמוד מהצד ותוציא את הטלפון לצלם... אלא תקפוץ למים?

האבן עזרא, למשל, מפרש דברים קרובים ללשון הפסוק: "שלא יתחבר עם אנשי דמים". היינו שאסור לעמוד בחברת אנשים שרוצים להזיק למישהו אחר, כמו חבורת הולכי רכיל, שדוברה במילים הקודמות בפסוק, "לא תלך רכיל בעמך". אבל פירוש רש"י מחייב ביאור.

הרבי מליובאוויטש (ליקוטי שיחות לב/125) מציג פירוש מהותי ומעורר השראה, שהוא ללא ספק אחד מאבני היסוד המרכזיות בתפיסת השליחות והמחויבות של הרבי.

רש"י מדבר אלינו. הוא מכיר את הנפשות הפועלות ובא להשיב על התהייה שקופצת לאדם שעומד מול צרת חברו: **למה אני?** מדוע אני הממהר וטרוד לעבודה, חייב לעצור מול אופנוע שרוע על הכביש? שמישהו אחר יעצור!. ובכלל יש כל כך הרבה בעיות בעולם וכמה אני חייב להתנדב?

רש"י מציב כלל אצבע: "לא תעמוד - לראות במיתתו". **אל תתעלם ממה שראית**!. **אתה ראית את זה וזאת הבעיה שלך.** העובדה שהקב"ה זימן אותך להיום שם – אומרת שזאת המחויבות שלך ועליך לראות עצמך כמו האדם היחיד שראה זאת. אכן, אי אפשר לפתור את כל הבעיות בעולם, אבל אתה כן חייב להתייחס לזאת **שנפלה בחצר שלך**, כאילו אתה היחיד שראה אותה.

אנו לא רואים ולא שומעים את הקב"ה, אבל ההשגחה העליונה מדברת אלינו דרך **ההזדמנויות שנופלות לפתחנו**. הסיטואציות שפוגשות אותנו הן קול ההשגחה ומצפן שליחות חיינו. כך פקד מרדכי על אסתר: "לעת כזאת הגעת למלכות!". את כאן ולכן את האדם היחיד שחייב לעזור לנו. כך לימד הבעש"ט הקדוש, שאדם צריך ללמוד הוראה בעבודת ה' מכל דבר שהוא רואה או שומע, שכן שום דבר לא מתרחש מעצמו, והעובדה שהאירוע הזה חלף לידך, מחייבת שהקב"ה שלח אותו למטרת לימוד כלשהי. השאיפה היא שאתה תטפל בה ואין אף אחד אחר חוץ ממך שיעשה זאת.

כמה אפשר להציל אם רק ערניים לסביבה הקרובה? ד"ר *ג'רום מוטו היה פסיכולוג מטעם משטרת סן פרנציסקו, שפיתח שיטה חשובה להתמודדות עם אדם שנקלע למשבר נפשי ושוקל לעשות את הגרוע מכל ל"ע. מוטו חווה אירוע אחד שזעזע את שיווי משקלו וגרם לו להתמסר למשימה.*

*בתוקף תפקידו היה עליו לבצע פעולות חקירה בבתיהם של אנשים שביצעו את המעשה הנורא מכל. היה נכנס לחדרם הפרטי, מחפש מכתבים, רמזים וסימנים מקדימים שלימדו על התוכנית שעומדת להתבצע. בשנות השבעים התלווה מוטו לחוקר רפואי בבית אדם שקפץ מגשר הזהב בסן פרנציסקו, צעיר בשנות השלושים שחי לבדו בדירה כמעט ריקה. על השולחן שלו גילו פתק: "אני בדרכי אל הגשר, אם אדם אחד יחייך אלי בדרך לשם - לא אקפוץ".* וכנראה שלא נמצא אחד שחייך אליו.

ד"ר מוטו לא מצא מנוח והחל לפתח שיטה *לתמיכה באנשים שאיבדו את תשוקת החיים. הוא הוכיח ששמירת קשרי מכתבים והתעניינות קבועה בהם, משמרת את התקווה ומחזירה את הרצון לחיות.*

בכל בעיה שהגיעה לפתחנו, עלינו לראות את עצמנו כמו האנשים היחידים שנמצאים בשטח. *למה הדבר דומה? בכיתה אחת היה תלמיד קשה שלא נתן למורה להעביר שיעור. המורה הרגיש שכלו כוחותיו והוא לא מסוגל יותר להגיע לעבודה. הוא נכנס למשרדו של המנהל ואמר: "תיקח את הילד מהכיתה שלי מיד, אני לא יכול להתעסק אתו יותר".*

*המנהל ביקש מהמורה לשבת ואמר: "תבין, אם הילד יוצא מהכיתה, אתה מאבד את המשרה שלך". –"מה?! למה? בכיתה יש עוד שלושים תלמידים מלבדו?". "כוונתי היא, שעליך להתייחס אל התלמיד הזה, כאילו הוא התלמיד היחיד שבו תלויה המשרה שלך. האם גם במקרה שהרחקת הילד מבית הספר תגרום לסיום עבודתך בעקבות מחסור בתלמידים, תרצה לשלוח אותו הביתה?!". המורה שקל והחליט לתת לילד הזדמנות נוספת.*

האמת היא, שדברי רש"י הם לא רק הוראה פרטית ומקומית, אלא נוסחה מנצחת **שיכולה לפתור את כל הבעיות בעולם**. בסופו של דבר, אין בעולם הרבה בעיות, אלא רק אחת: זאת שניצבת לפתחך. ועוד אחת: זו שניצבת לפתחו של חברך כרגע. ואם כל אחד יתרכז לגמרי בבעיה שלו במקום לפזר אנרגיה לניהול העולם כולו, הבעיה שלו תיפתר וגם האחרת תיפתר ובא לציון גואל.

הנה אדם אחד שהיה מודע לאחריות שלו לסביבתו, התרכז בה לגמרי ושינה את העולם: בסוף פרשת וישב, מסופר על אירוע מוזר שהתרחש בבית הכלא במצרים: יוסף הצדיק מתעורר בבוקר ורואה את שכניו לתא עם פנים עצובות. הוא שואל "מדוע פניכם רעים היום?" והם מספרים שחלמו חלומות מטרידים ואינם יודעים מנוח. יוסף היה אמור להגיב "נו, שוין" ולחזור לספרי הקודש שלו, אבל הוא מבקש לשמוע את החלומות. וכאן מתארת התורה על פני יותר מעשרים פסוקים כל פרט משני החלומות של שר המשקים ושר האופים ואת הפתרון הייחודי שהעניק יוסף לכל אחד מהם. המשך הסיפור יבוא בפרשה הבאה: יחלפו שנתיים ופרעה יחלום חלומות ויחפש פותר מקצועי. שר המשקים ייזכר בנער העברי שעשה את זה מצוין בבור הכלא ויריץ אותו לפרעה.

והשאלה עולה מאליה: אין ליוסף הצדיק מה לעשות?! האם הוא עבר מאסיר לאסיר בכלא ופטפט אתו על מצב הרוח שלו?! "היי אחי, איך עבר הלילה שלך?!". בבור הכלא לא יושבים ל"ו צדיקים נסתרים. קל וחומר בבור הכלא של מצרים, שיוסף עצמו מגדיר אותה כ"ערוות הארץ", המקום השפל עלי אדמות. ובכן, האם ליוסף לא היה מה לעשות חוץ מלשקוע בשיחות טפלות?! וכי על מה כבר הם יכולים לחלום? אדם חולם בלילה על מה שהרהר ביום, ואפשר לתאר את המחשבות שלהם ביום!.

לפני קרוב לחמישים שנה, בשבת פרשת מקץ-חנוכה תשל"ד, הרבי ענה רעיון מהותי: התורה מלמדת את **גבולות האחריות.** איפה מתחילה ונגמרת חובת ההשפעה שלי? יוסף **ראה** את הכאב על פניהם ואמר: **אם ראיתי את זה – אני היחיד שיכול לעזור.** יוסף לא עבר מאסיר לאסיר בכלא. ממש לא. היו לו דברים יותר חשובים לעשות, אבל הוא היה מודע לאחריותו לסביבתו הקרובה ושאל: איך אני לוקח אחריות על אלו שאירע הגורל שהם יימצאו קרוב אלי?

אבל הסיפור של יוסף הוא יותר גדול. הרגע הקטן הזה, שינה את חייו ושינה את העולם כולו. זה בדיוק היה רגע המהפך בסיפור חייו המטלטל. עד עתה הלך והתדרדר מבור לבור, מבור אחד בשכם לבור גרוע ממנו במצרים, אבל מהרגע הזה החל לטפס מעלה-מעלה עד עמדת המנהיגות החשובה ביותר אליה הגיע יהודי עד היום. הכול קרה בזכות ארבע מילות האמפתיה: "מדוע פניכם רעים היום?". אחריו הפך להיות משנה למלך מצרים והקים את תוכנת ההיערכות הגדולה לשנות הרעב, שהצילה את העולם כולו מכליה מוחלטת.

והאמת היא, שלא היה לו קל להיות אכפתי לסביבתו: ליוסף היו את כל הסיבות **לשנוא את השרים שהוכנסו לתאו**. הוא הרי חווה את כל צרות הקיום: אמו נפטרה, אביו ישב עליו שבעה, ואחיו חזרו הביתה עם כתונת טבולה בדם ואמרו "טרוף טורף יוסף חיה רעה אכלתהו". אם כל זה לא הספיק, בעלת הבית העלילה עליו עלילת דם והוא הושלך לכל חייו לבור הכלא במצרים.

ואז קרה דבר עוד יותר גרוע: אל תוך התא שלו, אל ארבע האמות הפרטיות האחרונות שנותרו לו בעולם, מושלכים שני שרים מהקבינט של פרעה – כן, שניים **מעמיתיו של פוטיפר**, האיש שידע את האמת וזרק אותו לכלא באכזריות. היו ליוסף את כל הסיבות **לתעב את שכניו**, לראות בהם חלק מה'חונטה' שייצגה את כל הרע שבעולם.

אבל יוסף חי באמונה שהחיים הם משימה. שהסביבה שלנו היא קול האלוקים והוא אמר **אם ראיתי את זה – זה מחייב אותי.** בגילוי של אמפתיה הוא הציל את שכניו, את עצמו ואת העולם כולו.

הדברים אמורים הן ביחס להצלה גשמית והן ביחס להצלה רוחנית. כאשר הקהילה מתמודדת עם אתגר ואני מתלבט האם עלי להתגייס לעניין? חובה לזכור את כלל האצבע של רש"י: "לא תעמוד - לראות במיתתו ואתה יכול להצילו". **אסור להתעלם ממה שראית**. ראית? שמעת? זה שלך.

*הנה סיפור ממקד חיים: הרב נחמן ברנהרד כיהן כרב הקהילה בויצ'יטה, קנזס. כאשר ילדיו גדלו, הוא דאג לחינוכם והחליט לשוב לניו יורק הגדולה. הוא התלבט בין כמה אפשרויות להמשך דרכו בניו יורק: לשקוע בלימוד תורה אישי, לפתח קריירה חינוכית, או הצעה שלישית: להתמנות לרב קהילה בדרום אפריקה הרחוקה. הוא החליט להתייעץ עם הרבי.*

*"נכנסתי לרבי בחצות הלילה והצגתי את התלבטויותיי במשך שעתיים. הרבי ענה לי במשפט שלא אשכח כל חיי: "משתוללת שריפה בחיים היהודיים וכל מי שבכוחו לסייע בכיבוי השריפה חייב לעשות זאת. אין לך זכות להסתגר ולהתמקד בצמיחה האישית שלך, ואם אלוקים העניק לך יכולת להיות מנהיג קהילה, זו חובתך לעשות זאת". "אוכל להתמנות למורה בניו יורק", טענתי, והרבי ענה: "כיצד אתה משווה זאת להשפעה על ניהול קהילה ומאות משפחות ביוהנסבורג?". ניסיתי להצטדק שעזבתי את ויצ'יטה בגלל החינוך של ילדיי המתבגרים, ואיך אוכל להרחיק עד דרום אפריקה?. הרבי השיב: "כאשר יהודי עושה למען הקהילה, הוא זוכה לקבל ברכה מהשמיים לנחת מילדיו".*

*"לא וויתרתי וציטטתי פסוק משיר השירים: "שָׂמוּנִי נוֹטֵרָה את הכרמים, כרמי שלי לא נטרתי". זה יהיה חוסר אחריות מצדי ללכת לשמור על כרמים של אחרים, בזמן שאני מזניח את שלי עצמי. הרבי ענה במשפט למופת: "זה 'כרמי שלי'! הקהילה היהודית כולה היא הכרם הפרטי והאחריות שלך".*

*"נסענו ליוהנסבורג והתמניתי לרב קהילת אוקספורד, הגדולה בקהילות דרום אפריקה. כעבור עשר שנים הרגשתי שסיימתי את העבודה. הקהילה גדלה, הקמתי את קומפלקס החינוך "האקדמיה לתורה" שכלל גני ילדים, בית ספר יסודי ותיכון, והגיע הזמן להגשים את חלום חיי ולעלות לישראל.*

*"נסעתי לניו יורק וסיפרתי לרבי. בתגובה השקיע שעה וחצי לשכנע אותי לא לנטוש את בני הקהילה. "מאה אלף יהודים נתונים בידיך, אינך רשאי לעוזבם!. הם שלך ונתונים לאחריותך". בגילוי לב אמר: "האם אני איני רוצה לגור סמוך למקומות הקדושים בארץ?! אבל מוטלת עלינו אחריות לקהילות שלנו". הייתי מאוכזב והגבתי בעגמומיות: "ארץ ישראל חומקת ממני". "אז סע לביקור ואני אממן לך כרטיס נסיעה", אמר הרבי. לאחר שחזרתי הביתה, קיבלתי טלפון מיהודי אמיד מדרום אפריקה שרצה לבקר את הרבי בניו יורק וביקש שאתלווה אליו כשכל ההוצאות על חשבונו. בדרך עצרנו לנחיתת ביניים בארץ למסע בלתי נשכח. אכן, שמעתי לעצתו של הרבי וכיהנתי למעלה משלושים שנה כרב קהילת אוקספורד.*

|  |
| --- |
| כתיבת הדרשות והשיעורים והפצתם באופן חופשימתאפשרת בתמיכתם של **שלוחי הרבי ברחבי תבל**ובחסותו האדיבה של הנגיד החסידיר' **שניאור** ורעייתו **יוכבד** שיחיו **מינסקי**להצלחה רבה בכל ענייניהםולעילוי נשמת מרת**שיינא בעשא בתיה בת יוסף דב** |